**The Bridgeheads** bola bardejovská alternatívna hudobná skupina, založená v roku 2001 pod názvom **The Bridge**, ktorý si v auguste 2007 zmenila na súčasný, pretože skupina s týmto názvom už existuje.

Skupina pozostáva zo zosnulého lídra Tomáša dAsKa (spev, gitara, piano, hudba a texty), Jozefa Lemeeho (gitara, piano) a Michala Wispa (bicie). Skupina sa v roku 2006 presunula do Londýna, kde súčasne so zmenou názvu ohlásila taktiež vydanie troj-pesničkového EP s názvom *Things*. The Bridgeheads prešli zmenou v zostave, a svoj súčasný zvuk bez basgitary predstavili na koncertoch posledných dvoch turné. Skupina svoju hudbu charakterizuje ako expresionizmus. Ich organický zvuk je bohatou zmesou gitarových podkladov, variácií dynamiky a komplexnosti bicích nástrojov, doplnenými piánom, perkusiami, syntetizátormi, s občasnými nástrojmi ako autoharfa, harmonika, zvon a xylofón, popretkávanými širokou škálou vokálov, vrátane falzetu. Zostava nezahŕňa basgitaru, ktorá bola nahradená dAsKovým špecifickým hraním na gitarových oktávach bez struny A. Po trojročnom nahrávaní vydali 22. mája 2010 album *Foreigners*, a to vo forme stiahnutia zadarmo zo svojej oficiálnej stránky, ako aj draženia originálu na aukcii.

História
--------

### Začiatky a EP ‘Things’ (2006 – 2010)

Po presunutí do Londýna v roku 2006 začali členovia hľadať správne meno pre skupinu. Po prvých nahrávaniach nastala zmena v zostave a skupina skončila bez basgitaristu, čo sa neskôr stalo jedným z ich najvýznamnejších znakov. The Bridgeheads sa teda oficiálne sformovali v roku 2007, a to v definitívnej zostave Tomáš dAsK, Jozef Lemee a Michal Wisp. V tom istom roku skupina vydala EP *‘Things’* o temnej stránke ľudskej existencie. "Už od začiatku malo toto mesto výrazný vplyv na hudbu, ktorú skladám", zosumarizoval dAsK. Všetky následné turné a nahrávania podstúpila kapela iba v trojici a dAsK popri tom vynašiel špecifický spôsob hrania na gitarových oktávach bez struny A. V rokoch 2007 a 2008 The Bridgeheads odohrali viaceré koncerty v Európe a Veľkej Británii, no od augusta 2008 sa už sústredili výhradne na nahrávanie nasledujúceho debutového LP a kompletne prerušili koncertovanie až do roku 2010.

### Foreigners (2010 – súčasnosť)

The Bridgeheads nahrávali svoj LP debut *Foreigners* skoro 3 roky a to na viacerých miestach vrátane The Hours Studios a Gravity Shack Studios v Londýne, a v štúdiu Middlesex University taktiež v Londýne. 

V jednom z rozhovorov začiatkom roku 2008 sa dAsK vyjadril: "Chcem spraviť album, ktorý by som sám chcel počuť. Bude v ňom smútok, radosť, vzdor, všetky emócie, ktoré máme v sebe... Ale aj rešpekt k hudbe. Určite to bude najsilnejšia nahrávka, akú sme spravili. Máme silné melódie, plnú hlavu nápadov a nechceme podceňovať inteligenciu poslucháča."

Niekoľko týždňov pred vydaním LP napísal dAsK na oficiálny scrapbook kapely: '...bolo veľmi vyčerpávajúce dostať veci na správne miesto. Po zvukovej stránke to bolo ako maľovať obraz, kde každý ťah štetca má svoje miesto a keď ho dáš inde, všetko stratí svoj význam. Celá doska pre mňa znamená to, čo Guernica pre Picassa alebo Slnečnice pre Van Gogha. Má hĺbku a hodnotu, ktorej som si plne vedomý.'

Album bol vydaný na stiahnutie zadarmo priamo zo stránky skupiny 22. mája 2010, a fanúšikovia, ak sa im bude páčiť, sú požiadaní o ňom blogovať a posunúť ho ďalej k tým, čo by ho mali počuť. Sťahovanie bolo sprevádzané správou od dAsKa: '...album, na ktorom sme robili posledné 3 roky je hotový a jeho názov je Foreigners. Môže vyžadovať niekoľko vypočutí, aby sa odkryli všetky detaily a hodnota, a tiež aby ste sa dostali do jeho netradičného zvuku bez basgitary. Želali by sme si, aby bol počúvaný ako jeden celok...'

Skupina taktiež verná svojim výtvarným koreňom dáva 11. novembra 2010 na aukciu jediný, ručne vyrobený originál albumu. Ten obsahuje dvanástu skladbu, ktorú bude počuť iba jeho jediný vlastník, dAsKovu originálnu olejomaľbu, kresby a ručne napísané texty, ktoré boli použité na booklet, taktiež podpisy členov kapely. Vyvolávacia cena 'originálu' albumu je 10 000 libier. dAsK sa taktiež rozhodol vytvoriť úplne sám jedenásť videí, aby zdôraznil rovnakú hodnotu každej skladby na albume. Všetky videá majú byť postupne zverejňované na oficiálnej stránke kapely.

The Bridgeheads plánovali vydať ‘Foreigners’ aj fyzicky v podobe CD a vinyl edície. Po tragickej smrti svojho speváka však oficiálne ohlásili odchod z hudobnej scény.

Členovia skupiny
----------------

### Aktuálna zostava

* Tomáš dAsK - spev, gitara, piáno, songwriting
* Jozef Lemmee - gitara
* Michal Wisp - bicie

### Bývalí členovia

* Jaroslav Geci (basová gitara) - 2001 - 2006
* Roman Šesták (bicie) - 2001 - 2003
* Martin Sid (basová gitara) - 2006 - 2007

Diskografia
-----------

### Štúdiové albumy

* *Citizen bridge* (2005)
* *Foreigners* (2010)

### EP

* *Things* (10. september 2007)

Referencie
----------

1. 1 2   *The Bridgeheads po smrti speváka oficiálne ukončili činnosť* [online]. hudba.sk, 20.10.2010, [cit. 2010-12-19]. Dostupné online.
2. ↑  Rádio Wave, CZ
3. 1 2  Hudba SK, Slovenská internetová publikácia zameraná na hudobné spravodajstvo a hudobnú kritiku
4. ↑  Prague Panika, Český hudobný promotér
5. ↑  Hudba SK, Slovenská internetová publikácia zameraná na hudobné spravodajstvo a hudobnú kritiku
6. ↑  Muzikus, Česká internetová publikácia so zameraním na spravodajstvo nezávislej hudby, recenzie a rozhovory
7. ↑  The Bridgeheads Oficiálny Scrapbook
8. ↑  Rock&Pop, online portál českého hudobného mesačníka
9. ↑  Barfly, hudobný klub v Londýne, Veľká Británia

Externé odkazy
--------------

* Oficiálna stránka The Bridgeheads
* Oficiálny MySpace profil
* Oficiálny scrapbook The Bridgeheads
* Fanúšická stránka 'Fires In Objects'